एक स्त्री का पति युवावस्था में ही मृत्यु को प्राप्त हो गया। स्त्री का एक ही पुत्र था। उसने मजदूरी करके पुत्र को शिक्षित किया। जिस दिन पुत्र ने उसे नौकरी पाने की सूचना दी, उसकी खुशी का ठिकाना नहीं रहा। उसे लगा कि वर्षो का परिश्रम सफल हो गया। लेकिन शीघ्र ही उसके ये सपने चूर-चूर हो गए, क्योंकि पुत्र ने उसके साथ र्दुव्यवहार शुरू कर दिया, क्योंकि अब मां उसे बोझ लगने लगी थी।
एक दिन किसी बात पर उसकी मां से कहासुनी हुई, तो उसने मां के सिर पर पत्थर से वार किया। मां बेहोश होकर गिर पड़ी। पड़ोसी उसे उठाकर अस्पताल ले जाने लगे। रास्ते से गुजरते किसी मुसाफिर ने पूछा- ‘इस वृद्धा को क्या हो गया?’ पड़ोसियों में से एक ने उत्तर दिया- ‘इसके बेटे ने किसी बात पर क्रोध में आकर इसे मार दिया। इसका सिर फट गया है।’ यह सुनकर मुसाफिर को बेटे पर गुस्सा आया।
वह बोला- ‘कितना दुष्ट लड़का है। इससे तो बेहतर होता कि वह पैदा ही न हुआ होता।’ दर्द से कराहती मां ने ये शब्द सुनकर कहा- ‘भैया! मेरे बेटे के लिए ऐसा मत कहो। गुस्सा तो सभी को आता है। आज उसने हाथ उठा दिया, कल गुस्सा शांत होने पर अपनी भूल भी समझ लेगा। फिर ऐसा नहीं करेगा। यदि वह पैदा न हुआ होता तो मुझे मां कौन कहता? मेरी तो जिंदगी ही श्मशान हो जाती।’
उसकी बात सुनकर मुसाफिर ने महसूस किया कि मां की ममता की बराबरी दुनिया में कोई नहीं कर सकता। मां के रूप में मानव को ईश्वर का सर्वाधिकअमूल्य वरदान मिला है, क्योंकि मां हर दुख-दर्द को अपने आंचल में समेटकर सदा बरगद की ऐसी छांव बनी रहती है, जहां पहुंचकर व्यक्ति को असीम शांति अनुभव होती है। इसलिए मां का सदैव सम्मान करना चाहिए।
hin_Deva hin_Deva hin_Deva hin_Deva